b"\n_START_ARTICLE_\nTestenine\n_START_PARAGRAPH_\nTestenine (it. pasta) so glavna italijanska jed oziroma sestavina jedi iz testa. So ena od bistvenih sestavin italijanske kuhinje._NEWLINE_Osnovne vrste testenin izhajajo iz Italije, \xc4\x8deprav je \xc5\xbeivilska industrija dodala mnogo novosti. \xc5\xbde v 12. stoletju je Al-Idrizi pisal, da na Siciliji kuhajo niti iz p\xc5\xa1enice, ki jih radi jedo tako muslimani kot kristjani. Italijanske testenine-pasto, natan\xc4\x8dneje pasta alimentari, se delijo v dva glavna tipa: industrijsko izdelane testenine iz moke in vode ali tudi suhe testenine, ki si jim pravi pasta secca in sve\xc5\xbee testenine, narejene iz moke in jajc, ki jim pravijo pasta all'uovo, ali tudi pasta fatta in casa, doma narejene testenine._NEWLINE_Danes obstaja v Italiji zelo malo tradicionalnih izdelovalcev testenin (pastifici), ki izdelujejo sve\xc5\xbee testenine, ve\xc4\x8dina izdelkov je narejenih industrijsko. Pasta secca nastane iz pro\xc5\xbenega testa iz moke, vode in soli, ki ga nato zre\xc5\xbeejo, stisnejo ali modelirajo v vrsto oblik, velikosti in vzorcev, med njimi v cevke, trakce, spirale, luske, obro\xc4\x8dke in kolesca. Razen za makarone (dolgi, votli) in \xc5\xa1pagete (zelo dolgi, tenki, polni) se praviloma uporabljajo italijanska imena. Nekatere pogostej\xc5\xa1e vrste testenin so prikazane na slikah in deloma tudi v tekstu z imeni v italijan\xc5\xa1\xc4\x8dini._NEWLINE_Za izdelavo testenin se uporablja moka iz trde, prosojne p\xc5\xa1enice (Triticum durum). Trda p\xc5\xa1enica daje fino ostro moko, ki je obstojnej\xc5\xa1a kot kru\xc5\xa1na moka. \xc4\x8ce to moko zme\xc5\xa1ajo z vodo v testo, se naredi \xc2\xbbpasta\xc2\xab, ki se lahko posu\xc5\xa1i in poljubno dolgo shranjuje._NEWLINE_V 15. stoletju so bile v nekaterih delih Italije testenine znane kot vermicelli (\xc4\x8drvi\xc4\x8dki ali zelo tanki \xc5\xa1pageti), na Siciliji pa kot maccheroni. Zdaj so makaroni splo\xc5\xa1no ime za dolge votle testenine z debelo steno. V dana\xc5\xa1njem \xc4\x8dasu je znanih okoli \xc5\xa1eststo razli\xc4\x8dnih vrst in oblik testenin. Italijani, ki so kuharski umetniki so ugotovili, da so nekatere oblike testenin zelo primerne kot priloga dolo\xc4\x8denim omakam, druge oblike pa za peko v pe\xc4\x8di in za nadeve."